**SKUODO BARTUVOS PROGIMNAZIJOS**

**DIREKTORIAUS 2014 METŲ VEIKLOS ATASKAITA**

**I. PROGIMNAZIJOS PRISTATYMAS**

 Skuodo Bartuvos progimnazija, Šatrijos g. 1, Skuodas LT-98114, tel. 8 440 73271, 8 440 73276, faksas 8 440 73273, el. paštas rastine@bartuva.lt, interneto svetainė [www.bartuva.lt](http://www.bartuva.lt) .

 Progimnazijos direktorius – Virginijus Jokšas, vadybinis stažas – 24 metai, antroji kvalifikacinė kategorija buvo suteikta 2008 metų gruodžio 23 dieną.

 Vadovaujantis Skuodo rajono savivaldybės tarybos 2014 m. rugpjūčio 29 d. sprendimu Nr. T9-140, nuo 2014 metų rugsėjo 1 d. Skuodo pradinė mokykla buvo reorganizuota prijungiant ją prie Skuodo Bartuvos progimnazijos, patvirtinta nauja Skuodo Bartuvos progimnazijos nuostatų redakcija, įvykdytos visos įstaigų reorganizavime numatytos sąlygos.

**II. PROGIMNAZIJOS TIKSLAI IR UŽDAVINIAI**

Progimnazijos ilgalaikiai tikslai ir uždaviniai yra iškelti progimnazijos 2014-2018 metų strateginiame plane: bendrųjų ugdymo programų įgyvendinimas siekiant ugdymo(-si) kokybės; bendruomenės narių bendravimas ir partnerystė, pagrįsti progimnazijos vertybėmis; materialinės bazės gerinimas; įgyvendinant ugdymo planą siekti individualios kiekvieno mokinio pažangos; efektyviai organizuoti ugdymo procesą siekiant ugdymosi kokybės; kryptingai formuoti progimnazijos bendruomenės identitetą; kurti saugią, praktinius įgūdžius formuojančią ugdymosi aplinką.

Progimnazijos trumpalaikiai tikslai ir uždaviniai (2014 kalendoriniams metams) buvo iškelti progimnazijos veiklos plane.Tikslai: kurti saugią ir sveiką aplinką mokinių ugdymui(-si); teikti pagalbą kiekvienam besimokančiajam progimnazijoje; formuoti progimnazijos vertybes, kurti ir atnaujinti edukacines erdves; tobulinti sveikos gyvensenos įgūdžių formavimo praktiką; tobulinti mokinių mokėjimo mokytis kompetencijos ugdymą pamokose ir klasių auklėtojų veikloje.

Kaip ir kiekvienais metais (pradedant 2009 m.), per visus 2014 metus, įgyvendinant progimnazijos veiklos programą toliau buvo vykdoma OPKUS (Olweus programos kokybės užtikrinimo sistema). Šiuo metu Skuodo Bartuvos progimnazija yra vienintelė sertifikuota Olweus mokykla Skuodo rajone. 2014 metais jau penktus metus iš eilės progimnazijoje buvo paskatinti išskirtinių rezultatų pasiekę mokiniai – dešimčiai mokinių buvo įteiktos nominacijos ir jiems suteiktas garbingas Bartuviečio vardas.

2014 metais inicijavau, kad visa informacija apie progimnazijoje vykdomą veiklą būtų nuolat skelbiama progimnazijos internetinėje svetainėje ir per progimnazijos radiją. Progimnazijoje sėkmingai naudojamas TAMO elektroninis dienynas, visomis informacinės sistemos teikiamomis galimybėmis sėkmingai gali naudotis ne tik mokytojai, bet ir mokiniai bei mokinių tėvai (globėjai, rūpintojai).

Kai kurie mokiniai be pateisinamos priežasties dar praleidinėja pamokas, jiems trūksta atsakomybės už savo elgesį, mokymosi motyvacijos. Su jais dirba progimnazijos pagalbos mokiniui specialistai – psichologė, socialinė pedagogė, klasių vadovės, Vaiko gerovės komisija. Mokiniams, kuriems yra pritaikytos ir individualizuotos ugdymo programos, pamokų metu padeda mokytojo padėjėja.

**III. PLANAVIMAS IR VEIKLOS ORGANIZAVIMAS**

Skuodo Bartuvos progimnazija savo veiklą planuoja ir organizuoja sistemingai. 2014 metais buvo priimtas 2014-2018 metų strateginis veiklos planas, sudarytas 2014 metų veiklos planas, 2014-2015 m. m. ugdymo planas. Be šių planų kiekvieną mėnesį buvo sudaromi išsamūs progimnazijos veiklos mėnesių planai. Taip pat dar yra sudaromi: mokytojų atskirų mokomųjų dalykų ilgalaikiai planai, progimnazijos metų biudžeto planas, Progimnazijos tarybos metų veiklos planas, mokytojų metodinių grupių veiklos planai, klasių vadovų planai, perspektyvinis mokytojų ir pagalbos mokiniui specialistų atestacijos planas, specialiosios pedagogės–logopedės veiklos planas, bibliotekos veiklos planas, popamokinės veiklos planas, socialinės pedagogės veiklos planas, psichologės veiklos planas, visuomenės sveikatos priežiūros specialistės veiklos planas, darbo su mokinių tėvais (globėjais, rūpintojais) civilinės saugos planas ir kt.

**IV. BIUDŽETAS, KITOS PAJAMOS IR IŠLAIDOS**

2014 metais Skuodo Bartuvos progimnazija gavo lėšų mokinio krepšeliui bei progimnazijos aplinkai finansuoti, viešiesiems darbams atlikti, jaunimo veiklai finansuoti, išlaidoms už teikiamas paslaugas vykdyti. Taip pat buvo gautos Švietimo mainų paramos fondo lėšos, projektų finansavimui skirtos lėšos ir kt. Taip pat dalis lėšų buvo surinkta iš gyventojų 2 procentų pajamų mokesčio, jų gauta ir pardavus metalo laužą, kuris susikaupė vykdant progimnazijos pastato modernizavimo darbus bei rekonstruojant progimnazijos stadioną ir sporto aikštynus.

|  |  |  |
| --- | --- | --- |
| Eilės Nr. | Finansiniai šaltiniai | 2014 metai  |
|  |  | Iš viso: | Iš jų darbo užmokesčiui: |
| 1. | Progimnazija iš viso gavo asignavimų | 2 845 367 | 1 831 475 |
| 2. | Mokinio krepšelio finansavimo lėšos | 2 032 442 | 1 520 465 |
| 3. | Mokinio krepšelio lėšos neformaliajam švietimui („Lyderio mokykla“ ir „Kuriančioji meilė“) | 22 500 |  |
| 4. | Progimnazijos aplinkai finansuoti skirtos lėšos | 572 681 | 301 559 |
| 5. | Lėšos, skirtos išlaidoms už teikiamas paslaugas (surinkta už kopijavimą) | 7 000 |  |
| 6. | Surinkta lėšų iš 2 procentų pajamų mokesčio | 6 316 |  |
| 7. | Viešiesiems darbams atlikti skirtos lėšos (savivaldybė 40% + darbo birža 60 %) | 11 551 | 8 713 |
| 8. | Jaunimo veiklos finansavimas iš savivaldybės lėšų (ateitininkai) | 2 500 |  |
| 9. | Švietimo mainų paramos fondo skirtos lėšos (pažintinis vizitas į Slovėnijos Respubliką ir tarptautinis projektas Erasmus:+Comenius) | 36 334 |  |
| 10. | Kitos pritrauktos lėšos (parama užsienio kalbų projektui – UAB ,,Kuršasta“ ir V.Ušackas) | 1 200 |  |
| 11. | Savivaldybės skirtos lėšos švietimo renginių rėmimui  | 2417 |  |
| 12. | Savivaldybės skirtos lėšos mokiniams (pasiekimai sporte, olimpiadoje) | 700 |  |
| 12. | Lėšos, gautos pardavus metalo laužą ir atsiskaičius su VMI | 1 990 |  |
| 13. | Mokinių maitinimas vasaros poilsio stovyklose | 977 |  |
| 14. | Projektų finansavimui gautos lėšos (Lietuvos – Lenkijos jaunimo projektas „Kuriame kelionių agentūrą“ ir „Nordplius Junior“) | 146 620 | 738 |
| 15. | Parama, gaunama pagal pasirašytas sutartis (Euroautomatai) | 139 |  |

Iš mokinio krepšelio lėšų asignavimų trūko darbuotojų atlyginimams ir SoDraʼi: darbo užmokesčio įsiskolinimas ataskaitinio laikotarpio pabaigoje 2014 metų gruodžio mėnesį buvo 21 097,3 Lt, socialinio draudimo įmokų įsiskolinimas ataskaitinio laikotarpio pabaigoje 2014 metų gruodžio mėnesį buvo 9 694,73 Lt. Bendras įsiskolinimas sudarė 30 792,03 Lt (8 917,99 eurų). Įsiskolinimas per 2015 metus didžiąja dalimi bus likviduotas šiomis priemonėmis: nuo rugsėjo 1 dienos mokytojams už papildomus darbus nebebus tarifikuojama 15 valandų (bus sutaupyta apie 1 500 eurų), nuo rugsėjo 1 dienos pagerės klasių užpildomumas, sumažės dviem klasių komplektais (vietoje 4 ketvirtų klasių susidarys 3 penktos, į gimnaziją išeis 4 aštuntos klasės, kuriose buvo tik 92 mokiniai ir klasių komplektai nebuvo reikiamai užpildyti). Tikimasi, kad tai leis per 4 mėnesius sutaupyti apie 6 300 eurų. Sergant mokytojams ir pagalbos mokiniui specialistams, jų darbas ne visada būna vaduojamas ir taip yra taupomos mokinio krepšelio lėšos.

Skirtų asignavimų neužteko apmokėti ir už komunalines paslaugas. Įsiskolinimas už komunalines paslaugas (už šilumą, elektrą ir vandenį) ataskaitinio laikotarpio 2014 metų gruodžio mėnesį buvo 35,4 tūkst. Lt. Apmokėjimas neatliktas, trūkstant lėšų sąmatoje. Atsiskaitymo terminai nepraleisti. Šiuo metu šis apmokėjimas jau atliktas.

2014 metais į progimnaziją buvo priimti dirbti 26 darbuotojai, tame skaičiuje 4 darbuotojai – viešųjų darbų atlikimui, 4 – keičiant sergančius ir atleistus darbuotojus, 18 – prijungus Skuodo pradinę mokyklą prie progimnazijos bei formuojant ugdymo procesui vykdyti reikalingą specialistų komandą.

Per metus iš darbo buvo atleista 17 darbuotojų. Išeitinėms išmokoms reikėjo 46,6 tūkst. Lt, tame skaičiuje atleistiems ir atleidžiamiems reorganizuotos Skuodo pradinės mokyklos darbuotojams – 15 000 Lt. Išeitinių išmokų mokėjimas 2014 metais atleistiesiems darbuotojams dar yra tęsiamas ir 2015 metais.

**V. APLINKA, JOS TURTINIMAS**

2014 metais vasario mėnesį buvo baigti Skuodo Bartuvos progimnazijos pastato modernizavimo darbai, kurie truko visus metus. Remonto darbų metu buvo įrengtos naujos patalpos technologijų pamokoms, per kurias mokiniai mokosi gaminti valgį. Šiam kabinetui 2014 metais buvo pagaminti kai kurie nauji baldai. Nuo rugsėjo 1 dienos kabinete sėkmingai yra organizuojamos pamokos, pasikeisdamos dirba dvi technologijų mokytojos. Nemažai dėmesio skyriau materialinės bazės stiprinimui ir ugdymo proceso modernizavimui – buvo įsigyta ilgalaikio ir trumpalaikio materialiojo turto, mokymo priemonių, vadovėlių, sportinio bei ūkio inventoriaus. Daugelyje mokomųjų kabinetų bei pradinėse klasėse buvo įrengti projektoriai ir ekranai. Įgyvendinant ŠMM Švietimo aprūpinimo centro MTP plius projektą, progimnazija įsigijo naują nešiojamų kompiuterių su liečiamais ekranais klasę (30 kompiuterių mokiniams ir 1 – mokytojui). Įgyvendinus projektą „Mes rūšiuojam“, progimnazijai buvo nupirktas stalo teniso stalas, kuriuo kiekvieną pertrauką ar laisvu nuo pamokų metu naudojasi daug mokinių. Buvo pertvarkytas progimnazijos vidinis kiemas. Sudaryta darbo grupė parengė kiemo pertvarkymo planą, numatė kiek ir kokių reikės pasodinti sodinukų, kaip įrengti alpinariumą ir kt. Į pagalbą buvo pasitelkti mokinių tėvai, Progimnazijos Tarybos nariai, rėmėjai. Akmenis rengiamam alpinariumui padovanojo ir juos atvežė UAB „Kuršasta“. 2014 metų rugpjūčio mėnesį buvo pradėta progimnazijos stadiono ir sporto aikštynų renovacija, kuri truks iki 2015 metų rugsėjo 1 dienos. Ruošiantis naujiems mokslo metams devyniose klasių ir mokomųjų kabinetų patalpose buvo atliktas einamasis remontas, nes pastato modernizavimo metu patalpų, kurios yra antrame ir trečiame aukšte, sienos ir grindys nebuvo remontuojamos. Per 2014 metus buvo vykdoma reguliari mokyklinio geltonojo autobuso ir lengvojo automobilio techninė profilaktika, pirkti draudimo polisai, atliekamas jų einamasis remontas.

**VI. UGDYMO PLANAS, JO ĮGYVENDINIMAS, POKYČIAI, KOKYBĖ**

2013–2014 ir 2014–2015 mokslo metais progimnazijoje buvo vykdomos priešmokyklinio, pradinio ir pagrindinio ugdymo programos pirmosios dalies bei neformaliojo ugdymo programos. Ugdymo plano 2014–2015 mokslo metams tikslas buvo: tikslingai formuoti ugdymo turinį ir veiksmingai organizuoti procesą, kad kiekvienas besimokantysis pasiektų geresnių ugdymo(-si) rezultatų ir įgytų mokymuisi visą gyvenimą būtinų bendrųjų ir dalykinių kompetencijų. Uždaviniai: nustatyti pamokų skaičių, skirtą pradinio ir pagrindinio ugdymo pirmosios dalies programoms įgyvendinti, numatyti ugdymo turinio diferencijavimo ir integravimo galimybes, nustatyti laikinosios grupės dydį pagal turimas mokymo lėšas, numatyti klasių dalijimo į grupes galimybes, užtikrinti pažintinės ir kultūrinės, neformaliojo švietimo, prevencinės ir socialinės veiklų organizavimo sėkmingumą, laikytis mokinių mokymosi krūvio reguliavimo nuostatų, tobulinti mokymosi aplinką – kurti ir palaikyti palankią emocinę kultūrą mokymui(-si) ir sudaryti sąlygas tinkamam IKT ir materialinių progimnazijos išteklių panaudojimui.

Pagrindinio ugdymo programos pirmosios dalies mokiniams sudarytos sąlygos kai kuriuos dalykus mokytis integruotai. Mokinių tėvai (globėjai, rūpintojai) buvo pastoviai informuojami apie mokinių mokymosi pažangą ir pasiekimus per klasių vadovus, tėvų susirinkimų metu bei elektroninio dienyno TAMO informacinėje sistemoje. Ugdymo planas buvo rengiamas atsižvelgiant į mokinių ugdymosi poreikius. Dauguma mokytojų ugdymo procese naudoja IKT, organizuoja mokinių projektinę veiklą, veda netradicines, integruotas pamokas.

Darbas su specialiųjų poreikių mokiniais: 2014 metais nuo rugsėjo mėnesio progimnazijoje mokėsi 34 mokiniai, turintys specialiųjų ugdymo poreikių: 6 mokiniai buvo mokomi pagal individualizuotas programas, 28 mokiniai – pagal pritaikytas programas.

Vadovaujantis Skuodo rajono savivaldybės tarybos 2014 m. spalio 30 d. sprendimu Nr. T9-160, Skuodo Bartuvos progimnazijoje buvo suformuotos 2 specialiųjų ugdymosi poreikių klasės (iš viso – 12 mokinių). Jie yra ugdomi Skuodo socialinių paslaugų šeimai centro patalpose.

Socialinė pedagoginė pagalba progimnazijoje 2014 metais buvo teikiama 21 socialinės rizikos šeimai, 39 mokiniams, gyvenantiems socialinės rizikos šeimose, 28 mokiniams, turintiems elgesio problemų, 20 mokinių, turinčių lankomumo problemų, mokosi 6 mokiniai, kurių abu tėvai yra išvykę į užsienį, oficiali globa yra skirta 3 mokiniams. Socialiai remtini yra 171 1-8 klasių mokinys. 2014 metų pavasarį progimnazijos internetinėje svetainėje buvo paskelbtos mokinių, per 1 ir 2 trimestrą praleidusių mažiausiai pamokų, pavardės.

2014 metais Skuodo Bartuvos progimnazijos psichologė individualiai konsultavo mokinius, turinčius elgesio, emocijų, mokymosi sunkumų bei bendravimo problemų. Konsultacijose lankėsi ir mokinių tėvai dėl mokinių ugdymosi ir bendravimo problemų. Buvo atliekami mokinių specialiųjų ugdymosi gebėjimų vertinimai ir ruošiami dokumentai į PPT dėl gebėjimų nustatymo. Psichologė pravedė klasės valandėles aktualiomis temomis trečių, ketvirtų, penktų, septintų ir aštuntų klasių mokiniams. Kovo mėnesį bendradarbiaujant su socialine pedagoge ir direktoriaus pavaduotoja ugdymui buvo organizuota „Savaitė be patyčių“. Rugsėjo mėnesį buvo pravesta paskaita pirmokų tėvams „Sėkmingi pirmieji žingsniai mokykloje“, vasario mėnesį visiems progimnazijos mokytojams buvo pravesta paskaita „Suicidinių ketinimų požymiai ir prevencija“. Atlikta pirmokų ir penktokų tėvų anketinė apklausa dėl jų vaikų adaptacijos progimnazijoje, o tyrimo rezultatai buvo pristatyti mokytojų tarybos posėdyje.

2013–2014 mokslo metais logopedines pratybas lankė 32 mokiniai. Mokinių, turinčių kalbos ir kitų komunikacijos sutrikimų buvo 40. Kalba ištaisyta 22 mokiniams, kalba iš dalies ištaisyta 16 mokinių, kalbos lygmuo nepasikeitė 2 mokiniams.

**VII. ŽMOGIŠKIEJI IŠTEKLIAI**

2014 m. gruodžio mėnesį progimnazijoje dirbo 84 darbuotojai: 61 mokytojas ir pagalbos mokiniui specialistas (pedagoginiai darbuotojai), 2 bibliotekininkės, 21 kitas darbuotojas.

Progimnazijos vadovai: direktorius, 2 direktoriaus pavaduotojai ugdymui.

Mokytojai: 51 mokytojas (be progimnazijos administracijos), 1 socialinis pedagogas, 1 specialusis pedagogas – logopedas, 1 logopedas, 1 psichologas, 1 mokytojo padėjėjas.

Bibliotekos darbuotojai: 1 bibliotekos vedėja, 1 skaityklos bibliotekininkė**.**

Kiti darbuotojai: 1 raštinės vedėja, 1 vyriausioji buhalterė, 1 ūkvedė, 2 inžinieriai, 16 aptarnaujančio personalo darbuotojų.

Progimnazijoje dirba 61 mokytojas (pedagoginiai darbuotojai). 60 iš jų turi tokias kvalifikacines kategorijas: 3 – mokytojo, 24– vyresniojo mokytojo; 32 – mokytojo metodininko; 1 – mokytojo eksperto. 1 yra neatestuotas.

Mokytojai nuolat kėlė savo dalykinę bei metodinę kvalifikaciją, dalyvavo kursuose ir seminaruose, domėjosi naujovėmis. Kursus ir seminarus mokytojai rinkosi orientuojantis į veiklos plane iškeltą prioritetą, tikslą ir uždavinius. Visi mokytojai dalyvavo seminare „Strateginio plano kūrimas“, projekto „Lyderių laikas 2“ neformaliųjų studijų nariai dalyvavo organizuotuose mokymuose. Mokytojų kvalifikacijai kelti skirtos lėšos buvo naudojamos tikslingai.

**VIII. UGDYMO ĮSTAIGOS PASIEKTI REZULTATAI**

2014 metais progimnazijos ugdytiniai aktyviai dalyvavo įvairiuose rajono, regiono, šalies organizuojamuose renginiuose – dalykinėse olimpiadose, konkursuose, varžybose, projektuose, programose, šventėse, konferencijose, koncertuose, parodose ir kt. 2013–2014 mokslo metų pabaigoje bendras klasių pažangumas buvo 95,09 %.

2014 metais neblogus sugebėjimus, geras žinias, bei ištvermę mokiniai pademonstravo daugelyje rajone, regione (apskrityje) ar šalyje organizuotų konkursų, atskirų mokomųjų dalykų olimpiadų, varžybų, o sumanumą – įgyvendindami programas ir projektus. 2014 m. rajono etapo konkursiniuose renginiuose mokiniai pelnė nemažai prizinių vietų. Laimėta 9 pirmos, 20 antrų, 21 trečia vieta.

**IX. NEFORMALUSIS ŠVIETIMAS PAPILDANTIS UGDYMO PLANĄ**

2014 m. neformaliojo švietimo veiklos valandos buvo paskirstytos: teatrui – 4 val., šokiui – 5,5 val., muzikai, etnografijai – 5 val., dailei – 3 val., technologiniam ugdymui – 4,5 val., sportui – 6 val., socialiniam ugdymui – 4,5 val., ugdymui karjerai – 13 val., kultūriniams projektams – 6,5 val. Neformaliojo švietimo veiklų dalyviai įgytus įgūdžius demonstravo progimnazijos, Skuodo rajono bei šalies konkursuose, sporto varžybose, konferencijose ir kituose renginiuose: rugsėjo 1-osios ir mokslo metų užbaigimo, 8 klasių baigimo pažymėjimų įteikimo šventėse, advento popietėse, 1 ir 5 klasių mokinių krikštynose, Teatro dienos, Mokytojų dienos, sveikatingumo akcijose ir renginiuose, koncertuose tėveliams, Kovo 11 d. šventėje Skuodo kultūros centre, Europos dienos renginiuose, progimnazijos ir rajono talentų konkurse, Šv. Juozapo ateitininkų organizuojamuose renginiuose, trečių klasių mokinių senelių šventėje, pradinių klasių mokinių meninio skaitymo šventėje ir kt.

Neformaliojo švietimo veikla progimnazijoje buvo vykdoma organizuojant ir vykdant įvairius progimnazijos, rajono, šalies projektus bei programas: vaikų vasaros poilsio stovyklą „Lyderio mokykla 2014“, Šv. Juozapo kuopos ateitininkų vasaros stovyklą „Kuriančioji meilė“, projektą „Kuriame Respubliką“, vaikų socializacijos programą per mokslo metus „Amatas – gyvenimo pamatas“, vaikų socializacijos programą per mokslo metus „Užsienio kalbos atveria duris į pasaulį“, vaikų socializacijos programą per mokslo metus „Renkuosi gyventi sveikai“ ir kt.

**X. PROGRAMOS, PROJEKTAI, INOVACIJOS IR JŲ DIEGIMAS,**

**BENDRADARBIAVIMAS SU SOCIALINIAIS PARTNERIAIS**

**2014 m. progimnazijoje buvo įgyvendinami šie projektai ir programos: Erasmus+: Comenius tarpmokyklinių strateginių partnerysčių projektas „Kaip padaryti, kad ugdymo procesas 21-jo amžiaus paaugliams taptų patrauklus?“, Šiaurės ir Baltijos šalių NORDplus projektas „Learn2“, Lietuvos ir Lenkijos jaunimo mainų fondo projektas „Kuriame kelionių agentūrą“, projektas „Medis – mano eldija“, projektas „Kuriame respubliką“, projektas „Lyderių laikas 2“, vaikų socializacijos programa „Amatas – gyvenimo pamatas“, programa „Zipio draugai“, Olweus programos kokybės užtikrinimo sistema (OPKUS) ir kt. Kaip ir kiekvienais metais, taip ir 2014 metų gruodžio mėnesį buvo vykdoma 3-8 klasių mokinių Olweus apklausa apie patyčias. Apklausos metu paaiškėjo, kad mokinių, patiriančių patyčias, procentas lyginant su 2013 metais sumažėjo nuo 18,5 % iki 16,4 %, nors mokinių skaičius nepakito – 67 (padidėjo bendras progimnazijos mokinių skaičius). Buvo tyčiojamasi iš 38 berniukų ir 29 mergaičių. Taip pat sumažėjo ir procentas tų mokinių, kurie tyčiojosi iš kitų – nuo 9,9 % 2013 m. iki 7,4 % 2014 m. Daugiausia patyčių mokiniai patiria mokyklos koridoriuose ir klasėse, kuriose nėra mokytojo per pertraukas, dažniausios yra žodinės ir fizinės patyčios, išskyrimas bei kt.**

**Progimnazijos mokytojai ugdymo procese naudoja naujas IKT priemones – interaktyvias lentas (4 kabinetuose), dokumentų kameras, visi mokomieji kabinetai yra aprūpinti kompiuteriais, dauguma – projektoriais ir ekranais. Progimnazijoje** sėkmingai jau trečius metus naudojamas TAMO (Tavo mokykla) elektroninis dienynas ir informacinė sistema, visame pastate veikia **laidinis internetas – paslaugą teikia** AB TEO LT (planas „Gintarinis šviesolaidis verslui“) bei bevielis internetas.

Progimnazija bendradarbiauja su Skuodo Pranciškaus Žadeikio gimnazija, Klaipėdos rajono Gargždų ,,Kranto“ pagrindine mokykla, Kretingos rajono Salantų gimnazija, Latvijos Respublikos Liepojos rajono Gruobinios gimnazija, Norvegijos Karalystės Lindos komunos Ostereideto vidurine mokykla, Skuodo meno mokykla, Skuodo kaimo verslų ir amatų profesine mokykla, Skuodo rajono savivaldybės administracijos Švietimo, Socialinės paramos, Vaiko teisių apsaugos skyriais, Skuodo rajono Policijos komisariatu, Skuodo socialinių paslaugų šeimai centru, VšĮ Skuodo informacijos centru, Skuodo rajono pedagogine – psichologine tarnyba, Skuodo pirminės sveikatos priežiūros centru, laikraščio ,,Mūsų žodis“ redakcija ir kt.

**XI. PROGIMNAZIJOS SAVĘS VERTINIMAS IR IŠORINIS VERTINIMAS**

2014 m. progimnazijos veiklos kokybės įsivertinimas buvo atliktas pagal IQES online sistemą. Buvo vertinama mokyklos kultūra. Kokybės įvertinimas – nuo 1 iki 4. Vertė – 2,5 reiškia neutralią vertę. Aukštesnės nei 2,5 vertės yra traktuotinos kaip pozityvios, o žemesnės nei 2,5 – kaip negatyvios. Pagal mokinių atsakymus 5 aukščiausios vertės yra: mokytojai stengiasi, kad klasė suprastų ir išmoktų pamoką; mokyklos mokinių pasiekimai ir laimėjimai yra įvertinami; man mokyklos taisyklės yra aiškios; mokytojai tiki, kad kiekvienas iš mūsų gali padaryti pažangą, mokantis jo dalyko; bendraklasiai nesišaipo iš tų, kurie stengiasi gerai mokytis. 5 žemiausios vertės yra: mūsų progimnazijos mokiniai drausmingai elgiasi net ir tada, kai nemato mokytojai; mokiniai gali nedirbti pamokoje, jei jie tyliai sėdi ir netrukdo kitiems; pamokose nėra triukšmaujama, todėl lengva susikaupti ir mokytis; mokiniai laikosi mokyklos taisyklių; mokytojai nevėluoja į pamokas. Pagal mokinių tėvų atsakymus 5 aukščiausios vertės yra: aš savo vaikui pasakau, ko tikiuosi iš jo mokymosi; aš tikiu, kad mano vaikas gali padaryti pažangą, mokydamasis; man pakanka informacijos apie vaiko mokymąsi; man pakanka informacijos apie vaiko elgesį mokykloje; mokykloje yra tvarkinga aplinka. 5 žemiausios vertės yra: aš įsitraukiu į mokyklos švenčių organizavimą; esu patenkintas maitinimu mokyklos valgykloje; esu tikras, kad vaikas yra saugus mokykloje; manau, kad tėvų nuomonė mokykloje yra vertinama; joje dirba stiprūs visų dalykų mokytojai.

2014 metų lapkričio 3-7 dienomis Skuodo Bartuvos progimnazijoje buvo vykdytas išorinis vertinimas. Vizito metu stebėta 112 veiklų, įskaitant bendrojo ugdymo dalykų, modulių pamokas, priešmokyklinės ugdymo grupės kompleksinę veiklą, neformaliojo švietimo užsiėmimus, klasių valandėles, konsultacijas, popamokinį renginį. Vertinimo metu gilintasi į mokinių, mokytojų ir specialistų veiklą pamokose, mokyklos vadovų, klasių vadovų ir aptarnaujančio personalo darbą, kalbėtasi su Progimnazijos, Metodine, Mokytojų tarybomis, Mokinių prezidentūra, įsivertinimą koordinuojančia grupe, Vaiko gerovės komisija, bibliotekos darbuotoja, mokinių tėvais. Analizuota mokyklos veikla, nagrinėti mokinių pasiekimų ir pažangos fiksavimo dokumentai. Buvo fiksuoti stiprieji ir tobulintini progimnazijos veiklos aspektai.

**Stiprieji progimnazijos veiklos aspektai:**

1. Išskirtinis mokyklos etosas (1.1. – 4 lygis).

2. Ryškus mokyklos vaidmuo vietos bendruomenėje (1.4.1. – 4 lygis).

3. Pakankamai kryptingas neformalusis švietimas (2.1.5. – 3 lygis).

4. Tikslus, vaizdus ir mokiniams suprantamas aiškinimas pamokoje (2.3.3 – 3 lygis; 5.5.2. – 3 lygis).

5. Geras pradinių klasių mokinių mokymas ir mokymasis (2.3. – 2 lygis; 2.4. – 2 lygis).

6. Geri mokinių pasiekimai olimpiadose, varžybose, konkursuose (3.2.2. – 3 lygis).

7. Paveikus rūpinimasis mokiniais (4.1.1. – 3 lygis; 4.2.3. – 3 lygis).

8. Tinkama mokinių asmenybės ir socialinė raida (4.1.2. – 3 lygis; 1.3.2. – 4 lygis).

9. Tinkamas mokyklos veiklos planavimas (5.1.2. – 3 lygis; 5.1.1. – 4 lygis).

10. Lyderystę skatinantis vadovavimas (5.3. – 3 lygis).

**Tobulintini progimnazijos veiklos aspektai:**

1. Mokymosi pasiekimų lūkesčiai (1.2.2. – 2 lygis).

2. Mokymo nuostatos ir būdai (2.3.1. – 2 lygis).

3. Mokymo(-si) veiklos diferencijavimas pamokose (2.5.2. – 2 lygis; 4.3.2. – 2 lygis).

4. Vertinimas ugdant (2.6.2. – 2 lygis).

5. Individualios mokinių pažangos matavimas pamokose (3.1.1. – 2 lygis).

**XII. UGDYMO ĮSTAIGOS IR BENDRUOMENĖS BENDRADARBIAVIMAS,**

**ATSISKAITOMYBĖ ĮSTAIGOS BENDRUOMENĖS TARYBAI**

Visus pagrindinius klausimus progimnazijoje sprendžia Progimnazijos taryba. Ši savivaldos institucija yra svarbiausia ugdymo įstaigos veikloje. Jos priimti sprendimai yra privalomi visai progimnazijos bendruomenei. 2014 metais progimnazijos taryba (3 mokytojai + 3 tėvai + 3 mokiniai) pritarė progimnazijos veiklos planui, ugdymo planui, progimnazijos vadovo 2013 metų ataskaitai, mokytojų ir pagalbos mokiniui specialistų atestacijos programai, progimnazijos direktoriaus ir pavaduotojų ugdymui siekiams 2015 metais atestuotis pirmajai kvalifikacinei kategorijai. Jai buvo teikiama 2013 metų progimnazijos finansinė ataskaita, įstaigos 2013 metų biudžeto įvykdymo rodikliai. Su progimnazijos tarybos nariais buvo tartasi Skuodo pradinės mokyklos prijungimo prie Skuodo Bartuvos progimnazijos ir visais kitais svarbiais progimnazijos gyvenimo klausimais.

Progimnazijos mokytojai kaip ir kiekvienais, taip ir 2014 metais, nemažą dėmesį skyrė darbui su mokinių tėvais. Tėvai buvo kviečiami į visuotinį susirinkimą, mokytojų priimamuosius, klasių valandėles, susitikimus, atviras mokytojų pamokas, šventinius koncertus mokslo metų baigimo, Kalėdų proga. Taip pat buvo organizuojami atskirų klasių tėvų ir mokinių susirinkimai, šventės, sporto varžybos ir kt. Su mokinių tėvais spręstas progimnazijos vidinio kiemo pertvarkymo klausimas, tartasi dėl dalinio darbų finansavimo. Mokinių tėvai turėjo ne vieną galimybę pabendrauti su mokytojais, pasidžiaugti vaikų pasiekimais, aptarti iškilusias problemas.

Progimnazijos savivaldos institucijoms (progimnazijos tarybai, mokytojų tarybai bei mokinių prezidentūrai) teikiau reikalingą informaciją ir pagalbą tinkamam ugdymo proceso vyksmui bei ugdymo plano įgyvendinimui.

**XIII. MOKINIŲ PAVĖŽĖJIMAS, MAITINIMAS**

Nuo 2014 metų rugsėjo 1 dienos mokykliniu autobusu į Luknių kaimą po pamokų namo yra parvežami 23, o į Narvydžių kaimą – 15 priešmokyklinio ugdymo grupės ir 1-4 klasių mokinių. 145 mokiniai gyvena kaimo vietovėse ir jiems yra reikalingas pavėžėjimas. Šie mokiniai iš kaimo vietovių į progimnaziją rytais atvyksta ir namo po pamokų išvyksta maršrutiniais autobusais arba juos atveža bei parveža tėvai.

Nemokamas maitinimas buvo skirtas 177 progimnazijos mokiniams (tai sudarė 28,8 % nuo visų 614 mokinių), kurių tėvai gauna mažas pajamas. Progimnazija 2014 metais dalyvavo mokinių maitinimo paramos programose „Pienas vaikams“ ir „Vaisių vartojimo skatinimas mokyklose“. Visiems mokiniams yra sudaryta galimybė per pertraukas pavalgyti priešpiečius ir pietus už pinigus.

Progimnazijos direktorius Virginijus Jokšas